
Așezarea preistorică de la Nanov (jud. Teleorman) 
 
de Conf. Univ. dr. George V Grigore 
 
Urme preistorice din neolitic, eneolitic, traziție spre bronz, epoca 
bronzului, dar și epoca medievală timpurie (sec. X – XIII) și epoca 
medievala (sec. XIII – XVIII) se regăsesc în situl arheologic de la 
Nanov, punct „Vistireasa 2” (jud. Teleorman). Punctul de la 
„Vistireasa 2”, identificat în anul 2002, se află pe teritoriul comunei 
Nanov (jud. Teleorman), pe malul stâng al pârâului Vistireasa, un 
afluent al râului Vedea. Iniţial, aici au fost identificate în malul 
pârâului şi în gropile de împrumut din zonă, fragmente ceramice din 
neolitic (cultura Boian), din epoca bronzului (cultura Tei) şi din evul 
mediu timpuriu (cultura Dridu). În urma unor cercetări de suprafaţă, 
întreprinse la începutul lunii octombrie 2009, s-a constatat faptul că 
vechile gropi de împrumut au fost mult lărgite şi au fost excavate 
altele noi. În urma acestei acţiuni distructive a fost afectat un complex 
arheologic Boian-Giuleşti, fapt ce a determinat efectuarea unei 
cercetări arheologice preventive.Scopul principal a fost acela de a 
salva complexul identificat şi de a evalua situaţia arheologică 
existentă în acel punct. S-a procedat la o taluzare a profilului de E al 
gropii de împrumut, pe o lungime de 4 m, o lăţime de maxim 1,50 m 
şi o adâncime de cca. 1,60 m. Caseta rezultată, de formă relativ 
triunghiulară, a fost denumită convenţional „C.1”.Situaţia stratigrafică 
înregistrată a fost următoarea: nivel I (0 -0,20 m), sol cenuşiu-gălbui, 
cu bioperturbaţi (nivel vegetal); nivel II (-0,20 -0,40 m), sol cenuşiu-
gălbui, mediu compactat, cu puţine materiale arheologice; nivel III (-
0,40 -0,50 m), sol negru, cu aspect mâlos, foarte compact, cvasisteril 
din punct de vedere arheologic (nivel de inundaţie); nivel IV (-0,50 -
0,80 m), sol cenuşiu-gălbui, puternic compactat, cu relativ puţine 

resturi arheologice (neolitice); nivel V (-0,80 -1,25/1,45 m), sol 
cenuşiu-gălbui, puternic compactat, bogat în resturi arheologice 
neolitice (umplutură groapă Boian); nivel VI, sol galben, nisipos, steril 
din punct de vedere arheologic. În ceea ce priveşte complexul 
arheologic cercetat, s-a constatat că partea de V a fost distrusă în urma 
excavărilor ocazionale. Axa N - S a gropii, aşa cum a reieşit din 
profilul taluzat, a avut o lungime de cca. 3 m. În partea de S a acesteia 
a fost evidenţiată o alveolare cu o lungime de cca. 1,50 m şi o 
adâncime de max. -1,45 m faţă de nivelul actual de călcare. O altă 
alveolare a existat în partea de NV a gropii, cu o lungime de cca. 1,60 
m şi o adâncime de max. -1,20 m faţă de nivelul actual de 
călcare.Dintre materialele arheologice descoperite menţionăm: 
fragmente ceramice, unelte de silex, fragmente de chirpici ars şi 
plăcuţe de vatră.Se remarcă un grad mare de fragmentare al ceramicii. 
Chiar dacă au existat fragmente de vase ce au putut fi parţial întregite, 
nu au putut fi reconstituite profile complete. Ca forme au fost 
identificate: cupe, pahare, castroane (semisferice, carenate şi cu umăr), 
vase tronconice de mari dimensiuni, vase cu pereţi arcuiţi şi buza 
rotunjită. Pasta din care au fost modelate, cu nuanţe de cărămiziu, 
cărămiziu-gălbui, cărămiziu-cenuşiu, cenuşiu şi negru-cenuşiu, este 
preponderent grosieră şi conţine ca degresanţi pleava şi nisipul. Există 
şi o categorie ceramică fină, de culoare cenuşie, cărămiziu-gălbuie sau 
cărămizie, ce conţine doar nisip folosit ca degresant.În ceea ce 
priveşte decorul sunt documentate excizia, canelura, barbotina şi 
aplicaţiile plastice. Decorul excizat este alcătuit din meandre, benzi, 
triunghiuri excizate şi suprafeţe excizate încrustate, de regulă, cu pastă 
albă, ce alternează cu suprafeţe cruţate. Specific este şi decorul 
compus din triunghiuri („dinţi de lup”), dispuse succesiv de-a lungul 
buzei, sau cel supranumit „tablă de şah”. Se remarcă o modalitate de 
realizare a decorului excizat şi anume „crestarea” de-o parte şi de alta 
a benzilor cruţate, aspect ce aminteşte de decorul ceramicii excizate de 
tip Vădastra. Decorul canelat, întâlnit mai ales la pahare şi cupe, este 
asociat uneori cu alveole pe buză, sau pe diametrul maxim. Canelurile 

sunt dispuse în linii paralele, orizontale, de regulă pe partea superioară 
a vasului şi mai rar din linii oblice asociate cu spirale, dispuse pe 
corpul vasului. Decorul barbotinat este asociat sau nu cu şiruri de 
alveole dispuse sub buza vasului, iar decorul plastic este reprezentat 
de brâurile alveolate sau proeminenţe de formă neregulată.Uneltele de 
piatră sunt reprezentate aproape în exclusivitate de piese de silex 
(lame, segmente de lamă, lame de seceră, răzuitoare). Din galeţi de râu 
au fost confecţionate două unelte folosite, cel mai probabil, ca 
frecătoare sau lustruitoare. 
În urma cercetării arheologice preventive şi a analizării materialului 
arheologic descoperit se pot trage următoarele concluzii: 
Materialul arheologic descoperit în nivelul IV, dar mai ales în nivelul 
V, databil în totalitatea lui în neolitic, indică în mod clar o puternică 
locuire în epocă. Este dificil de precizat dacă groapa Boian-Giuleşti 
cercetată aparţine sau nu unui bordei. Inventarul descoperit nu 
sugerează acest aspect ci mai degrabă un caracter menajer al acestui 
complex arheologic, eventual o depunere ulterioară, după ce nu a mai 
fost folosit în scopul iniţial.Locuirea neolitică Boian-Giuleşti de la 
Nanov „Vistireasa 2”, vine să completeze imaginea locuirilor din 
această epocă din zona mijlocie a bazinelor râurilor Vedea şi 
Teleorman, alături de descoperirile de la Alexandria (locația „Podul 
Nou”) şi Lăceni (locația „Cioroaica”). „Considerăm că întreaga zonă 
de la Vistireasa ar trebui protejată, prin interzicerea excavării 
gropilor de împrumut şi eventual prin demararea procedurilor de 
clasare pentru siturile arheologice identificate”, ne transmite 
arheologul Pavel Mireade la Muzeul Județean Teleorman din 
Alexandria.Localitatea Nanov din județul Teleorman este 
o comună formată numai din satul de reședință cu același nume. 
Surse: wikipedia.org; muzeulteleorman.ro; enciclopedia-
dacica.ro; cimec.ro; academia.edu 

Așezarea de la Nanov (jud. Teleorman), punct „Vistireasa 2” – Unelte de silex 
